สังคมข่าวหุ้น
*ตลาดหุ้นไทยยังแกว่งในกรอบแคบ ไปได้ไม่ไกล ขาดข่าวดีหนุน ขณะที่นักวิเคราะห์ก็ให้กรอบดัชนีระหว่าง 1,560 จุด ถึง 1,595 จุด เน้นเล่นเก็งกำไร ปัจจัยภายนอกยังกดดัน หลัง “โดนัลด์ ทรัมป์” ไม่ผ่านการโหวตในสภา เพราะไม่ได้รับเสียงสนับสนุนจากพรรครีพับลิกัน ส่งผลกระทบต่อความเชื่อมั่นของนักลงทุน ช่วงนี้จึงเป็นช่วงของการเก็งกำไรล้วนๆ ลงทุนระยาวยังไม่เหมาะสม เนื่องจากราคาหุ้นค่อนข้างแพงแล้ว ขณะที่ต่างชาติยังคงซื้อสุทธิต่อเนื่องเป็นวันที่ 7 วานนี้
29 มี.ค. 2560

เกียรติก้อง ว่องไวยากร
 
*หุ้นไทยไซด์เวย์กรอบแคบ
*ตลาดหุ้นไทยยังแกว่งในกรอบแคบ ไปได้ไม่ไกล ขาดข่าวดีหนุน ขณะที่นักวิเคราะห์ก็ให้กรอบดัชนีระหว่าง 1,560 จุด ถึง 1,595 จุด เน้นเล่นเก็งกำไร ปัจจัยภายนอกยังกดดัน หลัง “โดนัลด์ ทรัมป์” ไม่ผ่านการโหวตในสภา เพราะไม่ได้รับเสียงสนับสนุนจากพรรครีพับลิกัน ส่งผลกระทบต่อความเชื่อมั่นของนักลงทุน ช่วงนี้จึงเป็นช่วงของการเก็งกำไรล้วนๆ ลงทุนระยาวยังไม่เหมาะสม เนื่องจากราคาหุ้นค่อนข้างแพงแล้ว ขณะที่ต่างชาติยังคงซื้อสุทธิต่อเนื่องเป็นวันที่ 7 วานนี้
*หุ้นกลุ่มสื่อสารคึกคัก รับประมูลคลื่น 2300 MHz  ทั้ง ADVANC, DTAC, TRUE  คาดคัดเลือกคู้ค้า ในวันที่ 12 เม.ย. เจรจา 18-28 เม.ย. และสรุปผล พ.ค.  60 เซ็นสัญญาภายในไตรมาสสาม และเปิดใช้บริการ พ.ค. 60  ส่งผลให้กลุ่มสื่อสารต่างปรับตัวเพิ่มขึ้นโดยเฉพาะ TRUE ของลูกเจ้าสัวซีพี ศุภชัย เจียรวนนท์   ประธานคณะกรรมการบริหาร วิ่งแรงแซง ADVANC  DTAC  ราคาตอนนี้ก็ยังถือว่าน่าลงทุน หลังจากปรับตัวลดลงมาค่อนข้างมากแล้ว
*ปตท. ภายใต้การนำของเทวินทร์ วงศ์วานิช  ประธานเจ้าหน้าที่บริหาร และกรรมการผู้จัดการใหญ่ ออกอาการหนาวๆ ร้อนๆ หลังจากที่มีการสอดไส้บรรษัทน้ำมันแห่งชาติ  ย้อนยุคบริษัทน้ำมัน “สามทหาร” งานนี้มีการตั้งข้อสังเกตว่าหากตั้งขึ้นจริง ปตท.อาจต้องลดบทบาทลง กลายเป็นเป็ดง่อย เพราะอำนาจไปตกอยู่กับบรรษัทฯ หมด  คงต้องมาลุ้นกันว่า พระราชบัญญัติปิโตรเลียมจะผ่านวาระ 2-3 ในวันที่ 30 มีนาคมนี้หรือไม่
*TRC ของเฮียสมัย ลี้สกุล เตรียมรับงานใหญ่เหมืองโปแตช ชัยภูมิ มูลค่า 3.4 หมื่นล้านบาท หลังจากที่รอคอยมานาน ก็ถือว่าเป็นโชคดี ที่รัฐบาลเห็นความสำคัญของโครงการนี้ เพราะจะเป็นการช่วยเหลือให้ชาวนา ชาวไร่ได้ใช้ปุ๋ยในราคาถูก เนื่องจากแหล่งผลิตอยู่ในประเทศ และยังเป็นการสร้างงานให้กับคนในพื้นที่อีกมากมาย นอกจากนี้ยังจะเป็นสินค้าออกที่สำคัญของประเทศที่จะส่งผลยังกลุ่มอาเซียนที่ร่วมลงทุนในโครงการนี้ มูลค่าของราคาหุ้นจึงจะปรับตามมูลค่าของงาน เบื้องต้นนักวิเคราะห์ให้ไว้บริเวณ 2.20 บาท
*กอบชัย ธนสุกาญจน์ รองประธานเจ้าหน้าที่บริหาร ฝ่ายการเงิน การบัญชี และนักลงทุนสัมพันธ์ บริษัท ทีทีซีแอล หรือ TTCL มั่นใจว่าปีนี้งานจะเข้ามามากกว่าปีก่อน และที่อุบไต๋ไว้คงเป็นงานโรงไฟฟ้าถ่านหินที่เมียนมา ที่คาดว่าจะรู้ผลประมาณไตรมาส 2-3 ปีนี้ ส่วนผู้ถือหุ้นใหญ่ขายหุ้นออกมาก็ไม่ส่งผลมากนัก เพราะผู้บริหารรับซื้อไว้หมด บริษัทยังคงเดินหน้าประมูลงานต่อไป นักวิเคราะห์ก็เริ่มแนะนำให้ซื้อหลังราคาร่วงมาพอสมควร ราคาเป้าหมายตอนนี้ 23 บาท อัพไซด์น่าสนใจ จากปัจจัยบวกยอด Backlog และรายได้ในอนาคต
*AUCT ในมือของ สุวิทย์ ยอดจรัส ประธานกรรมการบริหาร บมจ.สหการประมูล ปีนี้มาด้วยความมั่นใจ หลังจากปรับปรุงโครงสร้างภายในเสร็จ เตรียมเดินหน้าเต็มสูบ คาดว่ายอดประมูลรถยนต์จะทุบสถิติใหม่ สินค้าตัวใหม่อย่างประมูลที่ดิน อสังหาฯ ก็มีแนวโน้มว่าจะไปได้สวย หลายแบงก์ขอให้จัดประมูล ยังไม่พอประมูลเบอร์มือถือ เลขทะเบียนรถอีกมากมาย ใครไม่มีหุ้นตัวนี้ก็ลองซื้อเข้าพอร์ตดู
*GL ยังคงขึ้นเย้ยตลาดหลักทรัพย์ฯ และ ก.ล.ต.ต่อไป ขาใหญ่เงินหนาลากโชว์ทุกวัน บรรดารายย่อยที่เข้ามาก็หวังค่าข้าว มาเร็วเคลมเร็ว ในขณะที่หุ้นตัวอื่นไม่เร้าใจเท่าตัวนี้  เกศรา มัญชุศรี กรรมการและผู้จัดการตลาดหลักทรัพย์แห่งประเทศไทยก็ยังคงซุ่มเงียบเก็บข้อพิรุธของหุ้นตัวนี้ต่อไป รอพลาดเมื่อไหร่ค่อยสอยทีเดียว
*APX  นำโดย พงษ์พันธ์ สัมภวคุปต์ ประธานกรรมการ บมจ.เอเพ็กซ์ ดีเวลลอปเม้นท์  ร่วงแรง นักวิเคราะห์มองว่า มาจากราคาหุ้น APX ที่เทรดอยู่ในขณะนี้อยู่สูงกว่ามูลค่าทางบัญชี  เกือบ 3 เท่า ถือว่าเสี่ยง และราคาหุ้น APX ก็ยังอยู่สูงกว่าราคาเพิ่มทุนที่ไม่เกิน 0.20 บาท แต่ผู้บริหารก็ออกมาเฉลยว่าผู้ถือหุ้นกลุ่มเดิม ขายออกมา  เกจิแอบเตือนใครจะเข้ามาช้อนก็ต้องระมัดระวังกันไว้บ้าง รอสะเด็ดน้ำก่อนดีกว่า
*สมาคมบริษัทบริหารสินทรัพย์ ใกล้เป็นรูปเป็นร่าง หลัง “สุชาติ บุญบรรเจิดศรี” ประธานบริษัท ไนท์คลับ แคปปิตอล บริษัทน้องใหม่ไฟแรงในวงการ ที่อยากเห็นการแก้ปัญหาหนี้เสียอย่างจริงจัง กระโดดลงมาเป็นโต้โผใหญ่ ประสานงานทุกทิศเชิญผู้บริหารบริษัทบริหารสินทรัพย์ทุกแห่ง รวมๆ มีสินทรัพย์หลายแสนล้าน เข้าร่วมประชุมนัดแรกวันที่ 4 เมษายนนี้